Video: Fabriek van groot vleisverpakker brand af(Foto: Verskaf) ŉ Brand het Woensdagmiddag by Rump & Ocean Meat Packers in Montana, Pretoria, uitgebreek en die fabriek omtrent heeltemal verwoes. Talle brandbestryders het ure lank gespook om die brand te blus, met die bykomende gevaar dat duisende liter gas op die perseel kon onplof en onmeetbare skade en lewensverlies tot gevolg kon hê. Volgens JP Botha, voorsitter van die Sinoville Brandbestryding Vereniging (SBBV), het hulle die eerste noodoproep rakende die brand teen 12:55 ontvang. “Ons was eerste op die toneel en moes dadelik ŉ assessering doen om groter skade te verhoed. Ons het die fabriek ontruim en al die mense is na veiligheid geneem.” Botha vertel dat sy span ook dadelik in kennis gestel is van onder meer 5 000 liter gassilinders en suurstoftenks wat van die verwoestende vlamme gespaar moes word. “Dit was ŉ groot bekommernis. Onmeetbare skade en lewensverlies sou die gevolg wees indien die vlamme by die gassilinders en suurstoftenks sou uitkom. Ons moes baie hard teen die vuur veg en konstant seker maak dat die gassilinders en suurstoftenks koel bly om ŉ ontploffing te vermy.” Dié fabriek verpak vleis vir al die Food Lover’s-kettingwinkels regoor Suid-Afrika. “Miljoene rande se skade is deur die brand aangerig; selfs die dak van die fabriek het inmekaargesak. Dit moes geweldig warm wees vir dit om te gebeur, ongeveer 2 000 ̊C,” sê Botha. Etlike brandbestryders het vir ongeveer vyf uur gespook om die brand te blus. “Meer as sewe brandweerwaens het saam met SBBV gewerk om die brand te bestry. Ons het eers rondom 17:30 die toneel verlaat,” sê Botha. Charles Mabaso, woordvoerder van die Tshwane Nooddienste, sê die brand is geblus en betrokke spanne was teen gister vroegaand besig om die verkoeling en brandpunte na te gaan. “Almal kon gelukkig betyds verwyder word en geen beserings is tot dusver aangemeld nie.” Die oorsaak van die brand is nog nie bekend nie en word ondersoek.